《师道》
宋代·潘兴嗣

师道久不振，小儒咸自私。
破崖求圭角，务出己新奇。
恻恻去圣求，六经秦火隳。
不有传授学，涉猎安所为。
汉儒守一经，学者如云随。
承习虽未尽，模法有根基。
荐绅立朝廷，开口应万机。
附对皆据经，金石确不移。
熟烂见本末，较然非可欺。
吾愿下学官，各立一经师。
务尽道德业，不取章句辞。
庶几昔人风，炳然复在兹。

作者简介：兴化军莆田人，居新建，字延之，号清逸居士。少孤，笃学，与王安石、曾巩、王回、袁陟俱友善。以荫授将作监主簿。调德化尉，以不愿俯仰上官，弃官归。筑室豫章城南，著书吟诗自娱。神宗熙宁初召为筠州推官，辞不就。卒年八十七。有文集及《诗话》。